Copacabana

Copacabana (oetspraok in 't Braziliaans Portugees: [kɔpakɐˈbɐ̃nɐ]) is 'n wiek vaan de Braziliaanse stad Rio de Janeiro, direk aon zie, westelek vaan 't Sókkerbroed en de Guanabarabej en oostelek vaan Ipanema. Tössen 't eigelek Copacabana en 't Sókkerbroed ligk nog 't buurtsje Leme, wat landsjappelek en steidebouwkundeg de voortzètting vaan Copacabana is. De wiek strek ziech veer kilometer laank oet. Oersprunkelek stoont Copacabana bekind es Sacopenapã, Klassiek Tupi veur 'paad vaan de socó's' ('ne vogelsoort). Zienen huidege naom daank 't aon 'n kepel gewijd aon de Maog vaan Copacabana, 'n heilege oet Bolivia. Copacabana raakde in d'n twintegsten iew, zjus wie Ipanema, wereldbekind um zie blinkend wit strand en de boulevard mèt Portugees trottoir. Door 't massatoerisme veranderde de wiek in e distrik mèt veural väöl hoegbouw. In 't sterk oongeliek Rio de Janeiro is 't ein vaan de welvarendste buurte.

Categorie:Geografie van Brazilië